runetrust/blame-folketinget-dk huggingface dataset:
Line Barfod (EL), 2010-11-24:
Der er ingen tvivl om, at en ambassade har lov til at bevogte selve ambassaden, selvfølgelig har den det, men den retsopfattelse, der hidtil har været i Danmark, har været, at det er det danske politi, der tager sig af opgaven, når man kommer uden for ambassadens område, og så skal dansk politi og efterretningstjeneste overholde de love og regler, der er gældende i Danmark, bl.a. om hvornår man må registrere mennesker, der går i et område eller deltager i en lovlig demonstration.
Karsten Hønge (SF), 2008-05-13:
Det der med venner og politik osv. hænger ikke altid lige sammen, men jeg må da sige, at man åbenbart må have en følelse af, at man har et vældigt overskud på vennekontoen hos Socialdemokraterne, hvis man i den her situation vælger at sparke dem, man ellers kunne kalde potentielle venner i LO og FTF, hårdt over skinnebenet ved her at se fuldstændig bort fra deres høringssvar.
Birgitte Josefsen (V), 2006-03-31:
Jeg vil sige, at jeg ikke har nogen opfattelse af, at der er nogen, der bliver nægtet indlæggelse på de danske sygehuse, uanset om det er i somatikken eller psykiatrien, hvis man er nået dertil, hvor man er livstruet, men når der bliver sagt, at vi gerne vil være med til at øge kapaciteten, så er det korrekt, og vi synes også, at der skal satses på mange felter, hvad angår den målgruppe, som vi har til debat her i dag.
Johs. Poulsen (RV), 2009-03-25:
Det er jo sådan set ikke, fordi vi i Det Radikale Venstre ser det her forslag som den helt store gave til seerne, og det skal ikke være nogen hemmelighed, at vi - frem for sådan en brugerbetalingsordning eller abonnementsordning, eller hvad man vil kalde det - hellere havde set TV 2's økonomiske problemer løst med en eller anden form for licensordning.
Christian H. Hansen (DF), 2008-05-29:
Virkeligheden er, at hvis vi kigger på 300-timers-reglen - bare for at tage den, den var fru Lene Hansen også inde på - kan vi se, at det er sådan, at 18.500 af de ledige, der et halvt år før modtog kontanthjælp, var blevet selvforsørgende i slutningen af 2006.
Pia Gjellerup (S), 2002-12-09:
Men de bliver til gengæld givet til meget få mennesker, fordi det i meget høj grad er de steder, hvor ejendomsværdierne stiger meget - det er i de større byer, og jo større husene er, des mere er den samlede vækst jo værd - at man kommer til at få en helt uforholdsmæssig stor del af gevinsten.
Anne Honoré Østergaard (V), 2021-04-06:
SF har fremsat et beslutningsforslag, der forpligter ATP til at udfase sine investeringer i kul-, olie- og gasproduktion og til at trække sine investeringer ud af virksomheder, der handler med våben og andet militært udstyr til nationer, der fører krig i strid med folkeretten.
Anne Grete Holmsgaard (SF), 2002-04-23:
Men det er også for sent af den grund, at i efteråret 2002 er både miljøministeren og økonomi- og erhvervsministeren stærkt optaget af formandskabet i EU, som vil lægge beslag på mange kræfter, på mange dage, på mange timer og på mange ressourcer også i embedsværket.
Peter Christensen (V), 2008-01-17:
Det, vi alle sammen bør bruge kræfter på, er på at finde netop politiske løsninger, som vil gøre det attraktivt at blive længere på arbejdsmarkedet generelt, og finde løsninger, der gør, at vi også får den restgruppe ind på arbejdsmarkedet, som i dag står uden for det.
Peder Sass (S), 2003-04-03:
Med disse beslutningsforslag ønsker Socialdemokraterne først og fremmest at få sat teaterpolitikken på vores dagsorden, og man kan sige, at det så er lykkedes i og med, at vores kulturminister jo i går løftede sløret for, at man fra regeringens side nu vil tage handsken op og prøve at skabe et nyt teaterlovsstøttegrundlag.
Svend Auken (S), 1998-01-16:
Det lokale Agenda 21-arbejde er ikke begrænset til de emner, som kan reguleres i region- og kommuneplanerne, men en del af de målsætninger, som kan opstilles i en lokal Agenda 21, skal realiseres gennem projekter og planer, som skal være i overensstemmelse med regionplanen og kommuneplanen.
Christina Olumeko (ALT), 2026-02-04:
Jeg mødtes selv med en af de små virksomheder, vi har i Danmark, som arbejder med tøjproduktion, og det var en virksomhed, som solgte tøj, der alt sammen var lavet af genanvendte materialer, og det, virksomhedsejeren sagde til mig, var, at det var rigtig svært at skabe omsætning af det i Danmark, fordi der ikke rigtig er støtte til det og produktionsomkostninger er meget, meget høje.
Flemming Møller Mortensen (S), 2016-11-18:
For Socialdemokratiet drejer det her sig om patienternes sikkerhed, og her er det blevet udtrykt meget klart fra de lægevidenskabelige selskaber, patientforeninger, Styrelsen for Patientsikkerhed og Sundhedsstyrelsen, at man ikke mener, at patienternes sikkerhed bliver vægtet.
Jan E. Jørgensen (V), 2019-05-03:
Jeg kan bare sige, at partierne og den helhed i tilgangen til politik, som vi repræsenterer, altså er vigtigt, så det ikke kun bliver særinteresser, hvor man kan være enige om, at nu skal vi have gjort noget ved miljøet eller normeringerne i daginstitutionerne eller et tredje godt emne, men at man får den her helhedsvinkel på politik, som vi i partierne jo alt andet lige står for.
Victoria Velasquez (EL), 2019-10-08:
Det er vi i Enhedslisten imod, og derfor ser vi meget positivt på ethvert tiltag, der frigør og selvstændiggør det enkelte menneske, som vi også ser det her, og derfor støtter vi den del af forslaget, som giver større fradrag i ægtefællers og samleveres indtægt, der hjælper de par, hvor den ene er på førtidspension.
Keld Albrechtsen (EL), 2003-06-03:
Man er ved at forberede en grundlovsstridig ekspropriation, ministeren har offentliggjort en rapport, og vi ved jo, at det vil føre til endnu større ventelister, endnu større boligsociale problemer, endnu ringere muligheder for kommunerne og derfor også endnu flere sociale problemer i de pågældende kvarterer.
Ellen Trane Nørby (V), 2017-05-17:
Jeg synes, det er ekstremt relevant, ligesom det er det på mange andre områder i sundhedsvæsenet, at man gør sig nogle overvejelser fra Sundhedsstyrelsens side om, hvad det er for nogle kompetencer, der skal indgå i sådanne team, og så vil det jo blive tilrettelagt individuelt, i forhold til hvad den enkelte transperson har behov for; hvad det er, der er kendetegnende for det forløb, man skal igennem; hvad det er for et behandlingsforløb, man skal igennem – nogle ønsker jo blot hormoner, men egentlig ikke kastration og forskellige andre ting, andre har nogle andre ønsker.
Kim Christiansen (DF), 2016-04-14:
Jeg ved ikke, hvor de statistikker kommer fra, for dem, jeg har set, lige nøjagtig vedrørende knallerter, viser, at det mest sådan er midaldrende mænd, altså dem, som vi vel lidt i daglig tale kalder for dem med Arlakassen bag på, som kommer ud for langt de fleste ulykker blandt knallertkørere.
Knud Erik Kirkegaard (KF), 1999-12-07:
I forbindelse med behandlingen af dette lovforslag vil jeg omtale det ene af de to konkrete punkter og vende tilbage til det andet punkt under behandlingen af lovforslag nr. L 125. I »Aftaler om finansloven for 2000«, side 19, kan aftalen mellem regeringen, Venstre og De Konservative, CD og Kristeligt Folkeparti om den justering af aktiveringsindsatsen, der ligger bag dette lovforslag, læses.
Jørn Jespersen (SF), 2004-11-25:
Kunne vi komme i en situation, hvor vi kunne få fastsat en dato, som Danmark meldte ud, som var acceptabel, som var i den nære fremtid, og hvor man sagde, at Danmarks holdning er, at disse skammelige eksportsubsidier skal ophøre den og den dato, og det er vores forslag, at EU melder det ud, så er vi da helt pragmatisk indstillet på at diskutere, om det skal være den ene eller den anden dato, så længe den kommer snart.
Peder Hvelplund (EL), 2025-09-04:
Derfor er jeg også, hvad SF's ordfører også var inde på, lidt uforstående over for, at man ikke bruger de gode erfaringer fra netop at løse rekrutteringsudfordringerne inden for sygeplejerskeområdet til også at løse de udfordringer, vi står med på ældreområdet i forhold til social- og sundhedsassistenter og -hjælpere.
Peter Christensen (V), 2011-11-23:
Når man har to egentlig så fornuftige konklusioner, undrer det mig, at man handler stik imod dem med det resultat, at vi i dag kan se, at forbrugertilliden aldrig har været lavere, ja, vi skal helt tilbage til 1990 for at finde et tilsvarende lavt niveau, og at det slet ikke giver baggrund for regeringen til at prøve at overveje, om man måske skulle udskyde de afgiftsstigninger lidt.
Jacob Jensen (V), 2024-12-18:
Jeg bliver nødt til at gentage, at de eksempler, som der bliver givet her, jo er brud på reglerne, og det er også derfor, Fødevarestyrelsen som myndighed har været ude at dokumentere det og dermed også, kan man sige, ført den sanktionering, som de har vurderet skulle til inden for de gældende regler, ud i livet.
Line Barfod (EL), 2008-05-08:
Men så kan man jo overveje, om ofrene måske vil modtage et brev, eller om gerningsmanden på anden måde kan bibringes en forståelse af, hvad det har betydet for det menneske, der har fået smadret sin bil eller haft indbrud, eller hvad det nu kan være for en kriminalitet, man har begået; at de kan forstå, at der faktisk er nogle mennesker, som det har konsekvenser for.
Rosa Lund (EL), 2022-04-22:
Ligesom alle andre ordførere, i hvert fald i Finansudvalget og i Retsudvalget, så har jeg jo også skullet forholde mig til de mange aktstykker, som har prøvet at lappe på den kæmpe sagspukkel, der er hos domstolene, og det er ikke en holdbar måde at drive en af de vigtigste institutioner i vores samfund på.
Naser Khader (RV), 2003-03-20:
Spørgsmålet om midler eller ikke midler vil jeg besvare med at citere kulturministeren fra Politiken den 15. januar: »Den rytmiske musik har brug for anstændige vilkår på lige fod med alle andre selvstændige kulturarter, og med det fremsatte forslag fra regeringen har den rytmiske musik mulighed for at få de samme spilleregler og økonomiske støtte som den etablerede finkultur«.
Birthe Skaarup (DF), 2003-04-03:
Så vil jeg sige med hensyn til bopælskrav og rådgivning, at der kan godt være nogle problemer, men det synes jeg vi bliver nødt til at tage op under udvalgsbehandlingen, for selvfølgelig skal kvinderne have rådgivning ligesom i det offentlige sygehusvæsen.
Svend Heiselberg (V), 1997-12-17:
Når ministeren siger, at man skal tage hensyn til den overordnede politik og til, at der er en rimelig fordeling af investeringer i trafikforhold, må vi sige, at vi er meget tilbage i Thy, for der er næsten ingen investeringer foretaget i trafikforhold i mange, mange år, så vi er langt tilbage.
Ole Løvig Simonsen (S), 1997-12-16:
Dér vil jeg gerne sige til hr. Erling Oxdam, at det er erhverv, vi taler om, og en erhvervsudlejer må selv være opmærksom på de aftaler, vedkommende har indgået, og selvfølgelig også overholde de tidsfrister, der er i loven.
Ole Stavad (S), 2003-11-12:
Vi kan således konstatere, at en række ministre, derunder efter mine oplysninger også finansministeren, er udeblevet fra samtlige ministerrådsmøder i nordisk regi, siden regeringen tiltrådte i 2001. Statsministeren har lovet at give en henstilling til regeringens ministre om at passe det nordiske arbejde, og der har været ministermøder siden.
Jens Vibjerg (V), 1999-12-07:
L 53 vil nedbringe arbejdsgivernes kompensation i forbindelse med ATP med totalt set 270 mio. kr., og det forslag, vi behandler i dag, vil nedbringe kompensationen med yderligere 350 mio. kr. Det fremgår ikke tydeligt af L 126, om de 270 mio. kr., regeringen henter hos arbejdsgiverne i ATP-kompensationen i L 53, skal tillægges de 350 mio. kr. fra dette forslag.
Laura Lindahl (LA), 2016-02-12:
Men vi mener altså, at den rigtige løsning er at fjerne forældelsesfristen, så de børn, der er blevet svigtet, altid, og når de er klar til det, uanset hvornår de er klar til det, kan gå til en domstol og få sagen forelagt en domstol og den vej igennem få placeret ansvaret.
Pia Gjellerup (S), 2000-11-17:
Det sker bl.a. på den måde, at vi er enige om, at VækstFonden ikke skal begrænses til de erhverv, vi sædvanligvis har set VækstFonden investere i, men også opfordres til f.eks. at se på filmbranchen som et spændende investeringsområde, hvor der er høj risiko, men hvor der også er mulighed for nogle meget spændende gevinster.
Henrik Dam Kristensen (S), 2011-11-09:
Så jeg står nu i den situation, at mit grundlag er det, der i øvrigt blev skabt af den tidligere regering, og som jeg gerne vil rose den for, og det er: Ved at gøre nogle ordentlige og målrettede tiltag, som DSB skal være dedikeret til, og som vi også skal være forberedt på at bruge nogle flere penge på, så vil vi formodentlig kunne få IC4-togene ud at køre.
Karen Jespersen (S), 2001-03-14:
Men jeg har tit haft den oplevelse som socialminister, at jeg gerne ville have hjulpet mange flere mennesker, end det var muligt, men hvis man skulle prioritere inden for de midler, der var til rådighed, så blev billedet desværre sådan, som det blev, men hvor det stadig væk var en prioritering, jeg helt og fuldt kunne stå inde for. Med hensyn til afgørelsen i den konkrete sag spørger både hr. Knud Erik Hansen, hr. Peter Duetoft og hr. Lars Kramer Mikkelsen om hele det her, hvad der er skøn, og hvad der ikke er skøn.
Pernille Schnoor (ALT), 2018-05-24:
Som jeg også stillede som spørgsmål til en tidligere ordfører, er der jo også nogle strukturer i vores samfund, som vi har fået bygget op, og som egentlig befordrer ensomhed, f.eks. at vi sidder i hver vores bolig, længst muligt i eget hjem og andre ting, som gør, at vi f.eks. ikke blander os på tværs af generationer.
Karina Adsbøl (DF), 2017-04-07:
En sag har flere delelementer, så selv om patienten har fået medhold og ikke har klaget over de andre afgørelser i en sag og har fået anerkendt sin skade og har fået udbetalt sin erstatning, men f.eks. vælger i den sidste afgørelse, som vedrører tab af erhvervsevne, at klage, risikerer patienten efterfølgende, at hele sagen bliver revurderet, og patienten kan ende med flere år efter at skulle betale sin erstatning tilbage.
Lissa Mathiasen (S), 2002-03-14:
Men hvis vi kigger på de spørgsmål, der er stillet af hr. Helge Adam Møller og fru Birthe Rønn Hornbech - tager vi fangeflugt, synes jeg, det kunne være et interessant og sagligt spørgsmål: Er der sket en stigning i fangeflugt?
Lisbeth Bech-Nielsen (SF), 2025-04-10:
I SF er vi også sikre på, at uanset om vi laver en lovændring eller ej, skal Nationalbanken nok ende med alligevel at tage naturrelaterede risici og klimarelaterede risici med ind i sit arbejde, fordi det helt åbenlyst kommer til at påvirke vores økonomi.
Mikkel Bjørn (DF), 2024-12-12:
Jeg synes, det er en vild og vanvittig debat, men ikke desto mindre skal det jo ikke være nogen hemmelighed, at når Dansk Folkeparti, hvis Dansk Folkeparti engang kommer i regering og ender med at sidde på kulturministerposten, skal vi ikke være for fine til at henvende os til statens kulturinstitutioner og sige, at danske skattekroner selvfølgelig ikke må gå til at understøtte ulovlige handlinger.
Benny Engelbrecht (S), 2014-04-08:
Jeg også gerne tilkendegive over for Venstres ordfører, hr. Hans Christian Schmidt, at jeg deler synspunktet om, at det vil være en god idé på et tidspunkt, når vi kan danne os et overblik over, hvad de konkrete erfaringer er – nu er der jo en masse mennesker, som skal have revurderet deres sager – og når det er på plads, så at inddrage det i en eller anden form.
Lene Espersen (KF), 2003-12-10:
For så vidt angår spørgsmålet om færdselspolitiet, er der i forbindelse med finanslovaftalen og den nye flerårsaftale på politiets område afsat yderligere midler til at styrke kontrollen på det her område, så det kan jeg svare bekræftende på, og der er også afsat midler til færdselssikkerhedskampagner.
Pelle Dragsted (EL), 2018-11-22:
Og det er fint, at ordføreren vil stille sig herop, men jeg håber også, at ordføreren kan se de mennesker i øjnene den dag, bulldozerne rammer derude, eller hvor de her storinvestorer sparker de oprindelige beboere ud for at kunne sælge boligerne til nogle, der har flere penge.
Poul Nyrup Rasmussen (S), 1999-10-07:
Jeg skal ikke bevæge mig ind i for meget jura, men blot gøre den bemærkning: lad os arbejde videre med spørgsmålet, fordi selve grundideen om, at Europa bør søge sammen om ambitiøse CO2-udledningsmaksima, er rigtig og fundamentalt rigtig, og ideen om også at kunne handle kvoter er grundlæggende rigtig.
Rasmus Nordqvist (ALT), 2019-01-29:
Derfor kunne jeg godt tænke mig at høre, om man mener, at det, man gør nu, er nok, når man ser, at reduktionstempoet falder til en fjerdedel, både med energiforliget og klimaplanen, eller om man sådan set mere mener, at regeringen har gjort noget , og at vi nu skal i gang med at gøre nok .
Jørgen Arbo-Bæhr (EL), 2006-03-22:
Derfor bare til sidst til udenrigsministeren: Er det fuldstændig gået udenrigsministerens næse forbi, at det, at koalitionsstyrkerne fortsat er der, fortsat bomber, er med til at skabe flere oprørere og flere drab på civile fra begge steder?
Tom Behnke (KF), 2013-02-07:
Her er det jo ikke mindst vigtigt, at en skoleledelse har mulighed for at ansætte nye lærere, nyuddannede lærere, der kommer med de rigtige kompetencer, der passer lige ind på skolen, altså så skoleledelsen kan sige: Det er en rigtig god idé, vi vil gerne ansætte dig her på skolen.
Sophie Løhde (V), 2010-11-30:
Forslaget til ændring i ejendomsskatteloven består derfor i at bringe loven i overensstemmelse med den praksis, som kommunerne i en årrække har opkrævet ejendomsskatter efter, og som i øvrigt er i fuld overensstemmelse med såvel skattestoppet som den oprindelige hensigt med at indføre grundskatteloftet.
Ole Stavad (S), 2006-02-28:
Jeg er overbevist om, at indenrigsog sundhedsministeren husker et samråd, vi havde i Folketingets Kommunaludvalg sidst på året 2005, hvor vi diskuterede frihedsgraderne i de nye kommuner til at fastsætte den måde, man vil finansiere sin kommune på inden for den ramme af instrumenter, man har til rådighed, altså kommuneskat, grundskyld og dækningsafgift.
Lone Dybkjær (RV), 2008-01-25:
Men må jeg forstå det sådan, at Venstre, hvis Venstre havde den totale frihed og ikke var pålagt et eller andet, så ville sige, at der for resten af orlovens vedkommende overhovedet ikke skulle være øremærkning, bortset fra de første 2 uger, som er helliget morens helbred, hvor hun simpelt hen ikke må gå på arbejdsmarkedet, fordi hun fysisk ikke må få lov til det?
Bjarne Laustsen (S), 2008-12-05:
Og de her to ting hænger for mig aldeles sammen, så det vil være godt, hvis vi kan bruge det her beslutningsforslag som løftestang for, at vi kan få en plan fra regeringen, der fortæller noget om, hvad vi så rent praktisk kan gøre, hvordan det kan indrettes, og hvordan det kan hænge sammen i vores produktion fremover.
Eyvind Vesselbo (V), 2010-11-30:
Jeg har en opfattelse af, at i hvert fald en eller et par af organisationerne klager over en meget, meget stor del af bl.a. miljøgodkendelsessagerne fra dansk landbrug, og en stor del af de sager kunne man måske undgå at der blev klaget over, hvis organisationen prioriterede de sager, man ønskede at klage over, i højere grad end tilfældet er nu.
Anne Grete Holmsgaard (SF), 2007-02-23:
Jeg tror, som jeg har sagt undervejs, at de forældre, der nok vil være mest motiverede til at vælge, hvis man har frit valg, om det er en anonym eller identificerbar donor, vil være de lesbiske par, og det giver sig jo næsten af sig selv, fordi man som lesbisk nok går gennem mange flere overvejelser, inden man går ind i en kunstig befrugtning, og fordi det er ret åbenlyst, at barnet på et eller andet tidspunkt vil stille spørgsmålet: Hvor er min far egentlig henne?
Søren Espersen (DF), 2011-12-15:
Og specielt hvad angår ligestilling, som fru Johanne Schmidt-Nielsen ofte taler om, er det store problem jo ikke, om der er nogle enkelte lønforskelle i det her samfund, men det er, om der er nogle kvinder, der regulært bliver holdt som slaver under slavelignende forhold i fanatiske islamistiske cirkler.
Frank Dahlgaard (KF), 1997-10-21:
Ministeren citerede noget om retsstaten, og det kan være meget godt, men det, der bekymrer mig og mange konservative, er jo netop, at vores folkestyre - altså styreformen - byggende på demokratiske principper bliver undergravet, fordi flere og flere beslutninger tages væk fra dette Folketing og flyttes ned til Bruxelles.
Jette Bergenholz Bautrup (S), 2003-10-30:
Lovforslaget indeholder to elementer: En bestemmelse om, at børnene rent faktisk skal opholde sig her i landet, for at der kan udbetales børnetilskud og børnefamilieydelse, samt en bestemmelse om, at der ikke længere udbetales flerbørnstilskud til det første barn ved en flerbarnsfødsel.
Torsten Schack Pedersen (V), 2018-04-24:
Med risiko for at gentage mig selv fra tidligere diskussioner vil jeg sige, at vi som udgangspunkt er meget kritiske over for prislofter, i og med at der er en klar tendens til, at det bliver der, hvor man så lægger sig prismæssigt, og at konkurrencen reelt bliver sat ud af kraft, og det er vi sådan set ikke tilhængere af.
Keld Albrechtsen (EL), 1998-06-19:
Vil ministeren forsikre os, sådan som han skrev i sit brev til mig den 20. maj, at SIRENE-håndbogen, altså reglerne for den hemmelige del, ikke går videre end det, der følger af selve Schengenkonventionen, altså at man skal overholde Schengenkonventionen?
Ib Poulsen (DF), 2016-05-10:
Der er nogle, der har store skibe, og som er nødt til at have store fangster, og så er der det kystnære fiskeri, som vi går meget op i, altså at man stadig væk kan have det her levende miljø ude i landdistrikterne til gavn for det lokale erhverv og for turismen osv.
Naser Khader (KF), 2017-02-07:
Der er citater fra Youssef og en beskrivelse af det, jeg oplevede i Brøndby, hvor vi, da vi var færdige, efter at han havde gejlet de unge op, ikke blev stenet ud af Brøndby, men der blev kastet flasker på vores PET-bil og politibil.
Svend Erik Hovmand (V), 1999-01-13:
Det kan da godt være, at hr. Jespersen mener, at jeg svinger mig lidt højt op i anledning af grundlovens l50-års-fødselsdag, men det synes jeg også der er grund til, og jeg er ikke alene om at synes det, for selv Forbrugerombudsmanden synes jo, at man her går over stregen. Jeg synes, at det, der er kendetegnende for et retssamfund, er, er ingen er skyldige, før de er dømt - ingen er skyldige, før de er dømt - og her dømmer man i realiteten på forhånd.
Pia Kristensen (DF), 2005-01-13:
Hjælpen skal bl.a. gives via den sociale lovgivning, hvis formål er at tilbyde rådgivning og støtte for at forebygge sociale problemer; at tilbyde en række almene serviceydelser, der også kan have et forebyggende sigte; og at tilgodese behov, der følger af nedsat fysisk eller psykisk funktionsevne eller særlige sociale problemer.
Tina Nedergaard (V), 2011-11-30:
Når man går ind på Undervisningsministeriets hjemmeside og noterer sig, at der er brugt 5,8 mia. kr. i forlængelse af en finanslovaftale, der er indgået med Enhedslisten, så vil de fleste borgere jo antage, at det er en styrkelse, der så sker fra 2008-2011.
Simon Kollerup (S), 2020-05-20:
Tværtimod er det mit indtryk, at der inden for Finanstilsynets retningslinjer er en passende afvejning mellem at sikre, at institutterne har et robust og forsvarligt udlån, samtidig med at der er mulighed for at udvise den fornødne fleksibilitet over for kunderne i den nuværende situation.
Høgni Hoydal (T), 2006-05-18:
Jeg synes, det har været lidt trist at opleve, hvordan man prøver at lave en afværgedagsorden, som handler om, hvad den tidligere regering har gjort, og hvad hvem sagde hvornår og om en fast og fair udlændingepolitik, alle de her partipolitiske paroler, som folketingsmedlemmer, der sikkert selv synes, at forholdene er umenneskelige og gerne vil ændre dem, ligesom bliver nødt til at adlyde for at holde sammen på en regering og dets støtteparti.
Hans Kristian Skibby (DF), 2015-03-20:
Det var selvfølgelig en fuldstændig absurd situation, og det er også mange år siden, det ved jeg godt, men alligevel er det ganske fornuftigt, at vi nu får sikret en ordentlig tilgang til det med, at det at være stiller for et parti sådan set er en tillidssag, og at det selvfølgelig også derfor skal være med den grad af anonymitet, som der er mulighed for at gennemføre i praksis. Så vi synes, det er en rigtig god aftale, vi har fået her.